To mænd på henholdsvis 25 og 22 år fra Hjørring-området blev natten til tirsdag anholdt for at have brudt ind på Sygehus Vendsyssel i Hjørring, hvor de stjal medicin. Indbruddet skete kort før klokken 20 mandag aften, hvor tyvene havde brudt et medicinskab op på en afdeling, der lukkede klokken 16. Nordjyllands Politi kom i løbet af natten på sporet af de to unge mænd, som blev anholdt på Jernbanegade i Hjørring omkring klokken halv to. De to unge mænd var tirsdag eftermiddag i grundlovsforhør i Retten i Hjørring, hvor de blev varetægtsfængslet i fire uger. Tyvene stjal cirka 900 piller.

Referat:
To tyve brød mandag aften ind på en afdeling på Sygehus Vendsyssel i Hjørring og stjal medicin. To mænd er anholdt. Opdateret kl. 15.40.